Viskupič, Marián, poslanec NR SR (2024-04-16):
Ďakujem pekne za slovo. Vážený pán predsedajúci, vážený pán minister, ctené kolegyne, kolegovia, no ja som prvý, ktorý vždy kritizuje vládu za rozpočtovú nezodpovednosť, aj tú predchádzajúcu, ešte aj tú predtým, aj tú aktuálnu. Ale zároveň aj ja chcem byť znovu prvý, ktorý povie okej, toto je dobré a potrebné. A chcem to povedať vždy, keď vláda príde s dobrým riešením, akákoľvek vláda, aj táto. Skutočne toto riešenie rieši časť problému, ktorý spôsobil ešte Igor Matovič. Preto hovorím časť, pretože nie je to systematické riešenie, je to riešenie akútnej situácie. V podstate sa stalo presne to, na čom som upozorňoval už pri prijímaní rodinného bonusu, kde tuto som hovoril, že presne takto budú obce strádať, pretože riešila sa jedna časť problému, áno, rodinná politika, aj tá je dôležitá, ale urobilo sa to na úkor samospráv, ktoré sú tiež blízke občanom a ktoré dnes vidíme, že im hrozí proste reálny problém s cash flow. Áno, iste bolo možné namiesto absurdnej novely Trestného zákona, ktorým sa vláda začala venovať hneď po svojom zvolení, mohla odložiť, mohla sa venovať skutočne akútnym problémom, napríklad aj tomuto návrhu zákona, aby sa riešili problémy samospráv. Určite áno, myslím si, že už aj od kolegov z vládnej koalície som počul tieto názory, že nebolo to tak správne, že bolo lepšie sa venovať skutočne akútnym problémom. Ale dobre, minulosť už nezmeníme. Dnes je tu predložené skrátené legislatívne konanie k tomuto zákonu, ktorý fakt je potrebný. Financovanie samospráv je momentálne v akútnom probléme. Nieže v rámci celého roka, ale v rámci skutočne mája. Pretože trošku odbieham od samotného skráteného legislatívneho konania, ale nedá sa to úplne oddeliť. Jednoducho teraz si ich väčšina, alebo všetci, samostatne zárobkovo činné osoby uplatnili daňový bonus a ten výsledok je, že v májovej platbe príde obciam a teda samosprávam či VÚC alebo obciam, len fakt že minimum, normálne veď niečo viac ako 10 miliónov eur, čo spôsobí absolútny problém. Normálna taká tá mesačná platba samospráv je okolo 200 miliónov. Čiže ten problém je fakt zásadný a je akútny. No a myslím si, že teda skutočne dnes odložme politiku, dnes nerobme z takmer 2 900 samospráv rukojemníkov. Z tých 2 900 samospráv, som presvedčený, že tá menšia polovica má skutočne, myslím veľkosťou menšia polovica má skutočne zásadné problémy s cash flow, že majú zásadné problémy plniť, platiť svoje faktúry a svoje záväzky teda. A fakt treba povedať, že tento problém bol spôsobený teda predchádzajúcou vládou a je potrebné ho v tomto kroku vyriešiť akútne a, samozrejme, v ďalšom kroku, ale už nie ako skrátené legislatívne konanie, ale štandardný legislatívne proces aj natrvalo. By som povedal ešte jednu vec trošku v takej reakcii. Dnes na finančnom výbore prebehla síce krátka, nemali sme veľa času, ale musím povedať, že korektná diskusia. Zástupcovia ministerstva financií odpovedali na všetky otázky, bola tam či už pani štátna tajomníčka, alebo aj pán, teraz meno si nespomeniem, ktorý má na starosti dlhé roky samosprávy. Takže skutočne dostali sme odpovede na naše otázky. No ak, keď sa posuniem teda k tomu samotnému skrátenému legislatívnemu konaniu, poviem to slovami kolegu Ondra Dostála, určite by sa dal návrh na skrátené legislatívne konanie napísať lepšie, určite áno, ale som presvedčený a i keď teda s predchádzajúcou nečinnosťou vlády mohli to začať riešiť skutočne hneď po voľbách, ale nevadí, dnes sú skutočne splnené parametre na to, aby sme tu stáli a rokovali o skrátenom legislatívnom konaní. Obce i vyššie územné celky sú najbližšie občanom a fakt potrebujú tento cash flow, pretože fakt by dostali len minimum financií a mali by zásadné problémy, akútne. Skončím tým, s čím som začal, vždy som ten prvý, ktorý vládu kritizuje za rozpočtovú nezodpovednosť. No ale tu treba povedať, že toto nie je rozpočtovo nezodpovedný zákon, toto je rozpočtovo neutrálny zákon, ktorý nepridáva žiadne ďalšie iné, než rozpočtovo schválené financie, len mení tú časovú os, kedy tie financie obce dostanú. Plánované to bolo, že teda každý mesiac dostanú 1/12 teda z toho schváleného výnosu dane z príjmu právnických osôb, ale realita bude, keď schváli sa tento zákon, tá, že dostanú celú zvyšnú splátku, ktorú mali dostať do konca roka v májovom termíne. Teda samozrejme po odpočítaní toho, čo už dostali v skorších mesiacoch. Takže vynahradí to takto obciam ten výpadok, ktorý z dôvodu daňového bonusu v máji budú mať alebo majú. Takže nie je to rozpočtovo nezodpovedné, nie je to žiadne ďalšie euro, ktoré teda by už nebolo, nebolo rozpočtované. A ešte ďalší krok, tento, tento návrh zákona samotný, už zasa teda som sa posunul k samotnému návrhu zákona, dáva aj možnosť znovu aj pre rok ´24 použiť rezervný fond aj na bežné výdavky, čo takisto uľahčí obciam manažment svojich, svojich bežných záväzkov. A myslím si, že v danej situácii to skutočne dáva zmysel. Tak na záver by som teda úplne už povedal, že fakt nerobme zo samospráv rukojemníkov, nemôžu za tento problém. Prišli k nemu ako slepé kura k zrnu, sa hovorí, a za stranu SaS hovorím, že teda budeme hlasovať za, aj za samotné skrátené legislatívne konanie a aj za návrh zákona. Ďakujem pekne za pozornosť. (Potlesk.)